A LIIDE

1. lisas „Tootmissektorid” tuleks 16. peatükk „Ehitustooted” kustutada ja asendada järgmisega:

„PEATÜKK 16

EHITUSTOOTED

I JAGU

Õigus- ja haldusnormid

Artikli 1 lõikega 2 reguleeritud õigusnormid:

II JAGU

Vastavushindamisasutused

1. Käesolevas peatükis mõistetakse vastavushindamisasutuste all vastavalt osapoolte käesoleva peatüki I jaos nimetatud õigusaktidele asutusi, kelle ülesanne on hinnata ja kontrollida toimivuse püsivust, samuti tehnilise hindamise asutusi, kes on Euroopa Tehnilise Tunnustuse Organisatsiooni liikmed.

2. Kokkuleppe artikli 10 alusel loodud komitee koostab vastavushindamisasutuste loetelu ja ajakohastab seda kokkuleppe artiklis 11 kirjeldatud korras.

III JAGU

Määrajaasutused

Kokkuleppe artikliga 10 loodud komitee koostab ja ajakohastab määrajaasutuste ja pädevate asutuste nimekirja, millest pooled on teda teavitanud.

IV JAGU

Vastavushindamisasutuste määramisega seotud erieeskirjad

Vastavushindamisasutuste määramisel järgivad määrajaasutused käesolevas kokkuleppes esitatud üldpõhimõtteid.

V JAGU

Täiendavad sätted

1. Muudatused I jaos nimetatud õigus- ja haldusnormides

Ilma et see piiraks käesoleva kokkuleppe artikli 12 lõike 2 kohaldamist, teavitab Euroopa Liit Šveitsi määruse (EL) nr 305/2011 alusel pärast 15. detsembrit 2014 vastu võetud komisjoni rakendus- ja delegeeritud õigusaktidest viivitamata pärast nende avaldamist Euroopa Liidu Teatajas.

Šveits teatab Euroopa Liidule viivitamata Šveitsi õigusaktide asjaomastest muudatustest.

2. Rakendamine

Kokkuleppe osaliste pädevad asutused ja organisatsioonid, mis peavad vastavalt määrusele (EL) nr 305/2011 määrama kindlaks

— toodete põhiomadused, mille suhtes tootja deklareerib oma toote toimivuse,

— ehitustoote põhiomadustega seotud toimivusklassid ja piirtasemed,

— tingimused, mille kohaselt käsitatakse ehitustoodet teatavale piirtasemele või toimivusklassile vastavana, või

— konkreetse ehitustoote puhul kohaldatavad toimivuse püsivuse hindamise ja kontrollimise süsteemid,

austavad vastastikku liikmesriikide ja Šveitsi regulatiivseid vajadusi.

3. Ehitustoodete Euroopa ühtlustatud standardid

a) Kokkuleppega seoses avaldab Šveits viited ehitustoodete Euroopa ühtlustatud standarditele pärast nende avaldamist Euroopa Liidu Teatajas vastavalt määruse (EL) nr 305/2011 artikli 17 lõikele 5, esitades ehitustoodete toimivuse hindamise meetodid ja kriteeriumid, sh: — ehitustoote põhiomadustega seotud toimivusklassid ja piirtasemed, — tingimused, mille kohaselt käsitatakse ehitustoodet teatavale piirtasemele või toimivusklassile vastavana ilma neid tooteid katsetamata.

b) Kui Šveits on seisukohal, et ühtlustatud standard ei rahulda täielikult I jaos nimetatud õigusaktidega kehtestatud nõudeid, võib Šveitsi pädev asutus teha Euroopa Komisjonile ettepaneku vaadata juhtum läbi kooskõlas määruse (EL) nr 305/2011 artiklis 18 sätestatud menetlusega. Šveits võib tõstatada küsimuse komitees, esitades oma argumendid. Komitee kaalub juhtumit ja võib seejärel paluda Euroopa Liidul tegutseda vastavalt määruse (EL) nr 305/2011 artiklis 18 kirjeldatud menetlusele.

4. Euroopa tehniline tunnustus

a) Šveitsil on õigus määrata Euroopa tehnilise tunnustuse andmiseks tehnilise hindamise asutused. Ta tagab, et määratud tehnilise hindamise asutused saavad Euroopa Tehnilise Tunnustuse Organisatsiooni liikmeks ja osalevad selle töös, eelkõige Euroopa hindamisdokumentide väljatöötamises ja vastuvõtmises vastavalt määruse (EL) nr 305/2011 artiklile 19. Kokkuleppega seoses kohaldatakse ka Euroopa Tehnilise Tunnustuse Organisatsiooni menetlusi ja otsuseid.

b) Seoses käesoleva kokkuleppega tunnustavad osalised Euroopa Tehnilise Tunnustuse Organisatsiooni välja antud Euroopa hindamisdokumente ja tehnilise hindamise asutuste antud Euroopa tehnilist tunnustust.

c) Kui tehnilise hindamise asutusele laekub vastavalt määruse (EL) nr 305/2011 artikli 21 lõikele 1 taotlus anda Euroopa tehniline tunnustus tootele, mida ühtlustatud standardid täielikult ei hõlma, teavitab ta Euroopa Tehnilise Tunnustuse Organisatsiooni ja komisjoni taotluse sisust ja viitest komisjoni asjaomasele õigusaktile, mille kohaselt tehnilise hindamise asutus kavatseb asjaomast toodet hinnata ja kontrollida selle toimivuse püsivust, või sellise õigusakti puudumisest.

d) Kui tehnilise hindamise asutused ei nõustu Euroopa hindamisdokumendiga kehtestatud ajavahemiku jooksul, siis edastab Euroopa Tehnilise Tunnustuse Organisatsioon juhtumi komisjonile. Šveitsi tehnilise hindamise asutusega seotud lahkarvamuse korral võib komisjon konsulteerida juhtumi lahendamisel vastavalt määruse (EL) nr 305/2011 artiklile 23 Šveitsi määrajaasutusega.

e) Kui Šveits on seisukohal, et Euroopa hindamisdokument ei rahulda täielikult käesoleva peatüki I jaos nimetatud õigusaktidega kehtestatud põhinõudeid ehitustöödele, võib Šveitsi pädev asutus teha Euroopa Komisjonile ettepaneku tegutseda kooskõlas määruse (EL) nr 305/2011 artiklis 25 kirjeldatud menetlusega. Šveits võib tõstatada küsimuse komitees, esitades oma argumendid. Komitee kaalub juhtumit ja võib seejärel paluda Euroopa Liidul tegutseda vastavalt määruse (EL) nr 305/2011 artiklis 25 kirjeldatud menetlusele.

5. Teabevahetus

a) Vastavalt kokkuleppe artiklile 9 vahetavad kokkuleppe osalised käesoleva peatüki nõuetekohaseks rakendamiseks vajalikku teavet.

b) Vastavalt käesoleva kokkuleppe artikli 12 lõikele 3 määravad liikmesriigid ja Šveits ehitusvaldkonna toodete kontaktpunktid, mis vahetavad nõudmisel asjaomast teavet.

c) Kui Šveitsil on regulatiivseid vajadusi, võib ta teha ettepaneku võtta vastu õigusnorme, eelkõige selleks, et määrata põhiomadused, mille kohta deklareeritakse toimivus, või selleks, et kehtestada ehitustoote põhiomadustega seotud toimivusklassid ja piirtasemed või tingimused, mille kohaselt käsitatakse ehitustoodet teatavale piirtasemele või toimivusklassile vastavana ilma seda toodet katsetamata, nagu on sätestatud määruse (EL) nr 305/2011 artiklites 3 ja 27.

6. Turulepääs ja tehniline dokumentatsioon

a) Käesolevas peatükis kasutatakse järgmisi mõisteid: — „importija”– Euroopa Liidu või Šveitsi territooriumil asuv füüsiline või juriidiline isik, kes toob kolmandast riigist pärit ehitustoote Euroopa Liidu või Šveitsi turule; — „volitatud esindaja”– Euroopa Liidu või Šveitsi territooriumil asuv füüsiline või juriidiline isik, kes on saanud tootjalt kirjaliku volituse tegutseda tema nimel kindlaksmääratud ülesannetes; — „levitaja”– tarneahelas osalev füüsiline või juriidiline isik, v.a tootja või importija, kes teeb ehitustoote Euroopa Liidu või Šveitsi turul kättesaadavaks.

b) Vastavalt osapoolte käesoleva peatüki I jaos nimetatud õigusaktidele märgivad tootjad ja importijad ehitustootele või kui see ei ole võimalik, siis selle pakendile või selle saatedokumenti oma nime, registreeritud kaubanime või kaubamärgi ja kontaktaadressi.

c) Sellest peaks piisama, et tootjad, nende volitatud esindajad ja importijad saaksid teha toimivusdeklaratsiooni ja tehnilise dokumentatsiooni pärast ehitustoote toomist ükskõik kumma poole turule kättesaadavaks riiklikele ametiasutustele I jaos nimetatud õigusaktides nõutavaks ajavahemikuks.

d) Pädeva riikliku asutuse põhjendatud nõudmisel esitavad tootjad, nende volitatud esindajad või importijad kõnealusele asutusele viimasele arusaadavas keeles kogu vajaliku teabe ja dokumentatsiooni, et tõendada ehitustoote vastavust toimivusdeklaratsioonile ja muudele käesoleva peatüki nõuetele. Nad teevad kõnealuse asutuse nõudmisel temaga koostööd mis tahes meetmete võtmiseks nende poolt turule lastud ehitustoodetest tulenevate riskide kõrvaldamise eesmärgil.

7. Kogemuste vahetamine

Šveitsi riigiasutused võivad osaleda määruse (EL) nr 305/2011 artiklis 54 osutatud liikmesriikide riigiasutuste vahelises kogemuste vahetuses.

8. Määratud teavitatud asutuste koordineerimine

Šveitsi teavitatud asutused võivad kas otseselt või määratud esindajate vahendusel osaleda määruse (EL) nr 305/2011 artikliga 55 ettenähtud koordineerimis- ja koostöömehhanismide töös.

9. Menetlus ehitustoodete jaoks, mille mittevastavus tekitab ohu, mis ei piirdu üksnes nende päritoluriigi territooriumiga

Käesoleva kokkuleppe artikli 12 lõikega 4 on ette nähtud, et kui ühe liikmesriigi või Šveitsi turujärelevalveasutused on võtnud meetmeid või kui neil on piisavalt põhjust arvata, et käesoleva peatüki I jaos nimetatud õigusaktides osutatud õigusaktide sätetele mittevastava ehitustootega kaasneb risk, mis nende arvates ei piirdu üksnes nende riigi territooriumiga, siis teavitavad nad üksteist ja komisjoni kohe:

— teostatud hindamise tulemustest ja meetmetest, mille võtmist nad asjaomaselt ettevõtjalt on nõudnud;

— juhul kui asjaomane ettevõtja ei võta piisavaid parandusmeetmeid, asjakohastest ajutistest meetmetest, mis on võetud selleks, et keelata või piirata ehitustoote kättesaadavaks tegemist nende siseriiklikul turul, ehitustoode turult kõrvaldada või see tagasi võtta. See teave hõlmab määruse (EL) nr 305/2011 artikli 56 lõikes 5 sätestatud üksikasju.

Liikmesriigid või Šveits teavitavad viivitamatult komisjoni ja teisi riigiasutusi võetud meetmetest ja muust nende käsutuses olevast täiendavast teabest seoses asjaomase ehitustoote mittevastavusega.

Liikmesriigid ja Šveits tagavad, et asjaomase ehitustoote suhtes võetakse viivitamatult kõik vajalikud piiravad meetmed, nagu ehitustoote kõrvaldamine nende koduturult.

10. Kaitsemeetmete menetlus siseriiklikele meetmetele esitatavate vastuväidete korral

Kui Šveits või liikmesriik ei nõustu lõikes 9 kirjeldatud riikliku meetmega, esitab ta oma vastuväited Euroopa Komisjonile 15 tööpäeva jooksul pärast teabe saamist.

Kui lõikes 9 sätestatud menetluse lõppedes esitab liikmesriik või Šveits liikmesriigi või Šveitsi võetud meetmele vastuväiteid või kui komisjon arvab, et siseriiklik meede on I jaos osutatud asjakohaste õigusaktidega vastuolus, siis alustab komisjon viivitamatult konsulteerimist liikmesriikide, Šveitsi ja asjaomase ettevõtja või asjaomaste ettevõtjatega. Ta hindab siseriiklikku meedet, et määrata kindlaks, kas meede on põhjendatud või mitte. Kui siseriiklik meede loetakse

— põhjendatuks, siis võtavad kõik liikmesriigid ja Šveits vajalikud meetmed, et tagada mittevastavate ehitustoote kõrvaldamine oma turult, ja teavitavad sellest komisjoni;

— põhjendamatuks, siis peab asjaomane liikmesriik või Šveits selle tühistama.

Mõlemal juhul võib kokkuleppe osaline anda küsimuse lahendamise vastavalt lõikele 12 edasi komiteele.

11. Nõuetele vastavad ehitustooted, mis siiski põhjustavad riski tervisele ja ohutusele

Kui liikmesriik või Šveits leiab, et ehkki ehitustoode on tehtud ELi ja Šveitsi turul kättesaadavaks kooskõlas käesoleva peatüki I jaos nimetatud õigusaktidega, kujutab ehitustoode ohtu ehitistele esitatavate või inimeste tervist ja ohutust või muid avaliku huvi kaitse aspekte käsitlevate põhinõuete täitmisele, võtab ta kõik asjakohased meetmed ning teavitab sellest viivitamatult komisjoni, teisi liikmesriike ja Šveitsit. Kõnealune teave sisaldab kõiki üksikasju, eelkõige mittevastava ehitustoote tuvastamiseks vajalikku teavet, toote päritolu, tarneahelat, riski laadi, võetud siseriiklike meetmete laadi ja kestust.

Komisjon alustab viivitamatult konsulteerimist liikmesriikide, Šveitsi ja asjaomase ettevõtja või asjaomaste ettevõtjatega ja hindab siseriiklikku meedet, et määrata kindlaks, kas meede on põhjendatud või mitte.

Kokkuleppe osaline võib anda küsimuse lahendamise vastavalt lõikele 12 edasi komiteele.

12. Kaitseklausel kokkuleppe osaliste vaheliste lahkarvamuste korral

Kui kokkuleppe osalistel on lahkarvamusi lõigetes 10 ja 11 nimetatud meetmete osas, saadetakse küsimus edasi komiteele, kes teeb otsuse sobiva menetluse kohta ning võib sealhulgas otsustada korraldada ekspertuuringu.

Kui komitee peab meedet:

a) põhjendatuks, siis võtavad kokkuleppe osalised vajalikud meetmed, et tagada toote kõrvaldamine oma turult;

b) põhjendamatuks, peab liikmesriigi või Šveitsi riigiasutus meetme tühistama.

EUROOPA KOMISJONI AVALDUS

Selleks et tagada kokkuleppe 1. lisas sisalduva ehitustooteid käsitleva peatüki tõhus kohaldamine ja rakendamine ja niivõrd kui Šveits on kõnealuse peatüki raames vastu võtnud asjaomase ELi õigustiku või samaväärsed meetmed, nõustab komisjon kooskõlas Šveitsi osalemist komiteedes käsitleva nõukogu avalduse (1) ja Euroopa Majanduspiirkonna lepingu artikliga 100 Šveitsi eksperte meetmete projekti ettevalmistamisel, mis esitatakse seejärel määruse (EL) nr 305/2011 artikli 64 alusel loodud komiteele, kelle ülesanne on aidata komisjoni tema täidesaatva võimu teostamisel.

Samuti märgib komisjon, et määruse (EL) nr 305/2011 artikli 64 alusel loodud komitee eesistuja võib kutsuda mõne liikme taotlusel või enda algatusel Šveitsi eksperte esinema teatud teemadel, eelkõige Šveitsiga otseselt seotud küsimustes.”